Minister sê Poskantoor sal toelaagbetalings oorneemSiyabonga Cwele, minister van telekommunikasie (Foto: Chantall Presence/ANA) Siyabonga Cwele, minister van telekommunikasie en posdienste, het Maandag takbestuurders van die Suid-Afrikaanse Poskantoor gemaan om hul sokkies op te trek en die nodige infrastruktuur te installeer te voorbereiding om welsynstoelae aan miljoene begunstigdes uit te betaal. Cwele het Maandag die Poskantoor by Pan Africa Mall in Alexandra besoek om self te kyk hoe die betalingstelsel werk en terugvoer te kry om behoorlike betalingsplanne te verseker. Die minister van maatskaplike ontwikkeling en Cwele het Vrydag in ŉ gesamentlike verklaring gesê die Poskantoor en die Suid-Afrikaanse agentskap vir maatskaplike sekerheid (Sassa) sal op 30 September gereed wees om die betalings oor te neem, en dat die CPS-kontrak nie hernu sal word nie. Die betrokke poskantoortak het egter nog steeds nie die nodige toerusting gehad nie en was nog nie gereed om welsynsbetalings aan honderde begunstigdes uit te betaal nie. Cwele hou egter vol die Poskantoor is gereed vir die taak. Die Pan Africa Mall-tak het slegs twee (uit vier) werkende rekenaars, het nie stoele of banke nie (wat beteken bejaardes en siek persone moet in lang rye staan), en het eers om 08:30 sy deure oopgemaak, terwyl welsynstoelaagbegunstigdes al van 07:00 voor die poskantoor in ŉ ry gestaan het. Die begunstigdes het wel hul betalings ontvang, al was dit teen ŉ slakkepas. “Plaaslike bestuurders moet met Sassa gesels indien masjiene nie werk nie. Ons glo die stelsel sal verbeter hoe langer ons daarmee werk. Ons is vol vertroue dat ons van 1 Oktober die betalings by CPS kan oorneem,” het Cwele gesê. Volgens hom sal ŉ tegnikus ontbied word om die rekenaars by die betrokke poskantoor te herstel. “As vier rekenaars werk, dan sal dit baie vinniger wees. Dis die dinge wat ons moet oplos sodat ons die druk kan verlig op die begunstigdes en op ons werknemers.”